  Анжелика Тихонова корреспондент 26-тӥ куартолэзе Якшур-Бӧдьяысь ивортодэтъя но лулчеберетъя центрын «Зарни песянай» элькун вожвылъяськонлэн йылпумъян люкетэз ортчоз. Со сярысь Удмуртиысь лулчеберетъя министерстволэн пресс-службаез ивортэ. Туэ дано ним понна басьтон понна 16 песянайёс нюръяськизы. Вожвылъяськонлэн нырысетӥ заочной люкетэз бере укмысэз финалэ потӥзы. Йылпумъян люкетаз Эгра, Балезино, Сарапул, Пичи Пурга, Шаркан, Сьӧлта, Каракулино, Якшур-Бӧдья ёросъёсысь но Можга карысь песянайёс пыриськозы. Соос пӧртэм конкурсъёсын быгатонлыкъёссэс возьматозы. Соосъя жюрилэн ёзчиосыз вормисез быръёзы. «Зарни песянай» вожвылъяськонэз Калык творчествоя элькун юрт арысь аре ортчытъя. Ужрад Песянайлэн нуналэзлы тупатэмын. Удмуртиын праздникез «Брангурт песянайёс» Евровидениын кыкетӥ инты басьтэм бере юнматӥзы. Туэ конкурс ньылетӥзэ ортчоз ини Вожвылъяськон мӧйы муртъёслэсь быгатонлыкъёссэс азинтон, кышномуртэз-песянаез сӥлы карон но нылпиосты будэтонын солэсь интызэ пусъён понна ортчытӥське.   Тодэ вайытом, Удмуртиысь трос нылпиё 13 семьяос но огназы кылем 2 атайёс элькунлэсь кун данъетсэ - «Анай-атайлэн данэз» - пуссэ басьтӥзы. Тегъёс: Мерлык Лулчеберет Удмуртия удмуртъёс Брангуртпесянайёс Якшур-Бӧдья  